###### Anexa nr.3

la Regulamentul de radiocomunicaţii pentru

serviciul de amator din Republica Moldova

# **PROCEDURI UTILIZATE ÎN TRAFICUL DE RADIOAMATORI**

A. TRAFICUL RADIOTELEGRAFIC:

**I. Apelul.**

Apelul făcut de o staţie de radioamator poate fi:

1. Apel general adresat către toate staţiile care lucrează în banda respectivă;
2. Apel adresat unei anumite staţii;
3. Apelul general este constituit după cum urmează:
4. cuvîntul CQ (repetat de trei ori cel mult)
5. cuvîntul DE
6. indicativul staţiei care face apelul (repetat de trei ori cel mult)
7. litera K (invitaţia la transmitere).

În cazul apelului către staţiile DX, la cuvîntul CQ se poate adăuga cuvîntul DX, iar în cazul apelului către staţii dintr-o anume ţară sau continent, prefixul sau prescurtarea corespunzătoare ţării sau continentului respectiv.

În cadrul concursurilor, cuvîntul CQ poate fi înlocuit cu un altul caracteristic concursului, conform regulamentului acestuia (TEST, CONTEST, CQAA etc.)

Apelul cu adresă este constituit după cum urmează:

1) Indicativul staţiei chemate (repetat de trei ori cel mult);

2) Cuvîntul DE;

3) Indicativul de apel al staţiei care cheamă (repetat de trei ori cel mult);

4) Litera K (invitaţie la transmitere).

În cazul când condiţiile de stabilire a legăturii sunt dificile, apelul poate fi transmis repetat, dar nu mai mult de zece ori.

**II. Răspunsul la apel.**

Răspunsul la apel este constituit după cum urmează:

1) Indicativul de apel al staţiei care a chemat (repetat de cel mult trei ori);

2) Cuvîntul DE;

3) Indicativul de apel al staţiei care a fost chemată (repetat de trei ori cel mult);

4) Litera K (invitaţie la transmitere).

**III. Traficul propriu - zis:**

După primirea răspunsului la apel, staţia respectivă transmite mesajul dorit utilizând în acest scop fie limbajul clar, fie coduri sau prescurtări permise de prezentul Regulament.

Utilizarea altor coduri sau prescurtări este interzisă. În mod obligatoriu începutul şi sfîrşitul mesajului trebuie să conţină indicativul de apel al corespondentului, cuvîntul DE şi indicativul de apel propriu.

Traficul poate fi desfăşurat în orice limbă.

În cazul lucrului BK, se procedează în felul următor:

1) Staţia care a transmis şi urmează a recepţiona, transmite după terminarea mesajului, cuvîntul BK;

2) Staţia care a recepţionat şi urmează a transmite răspunde după cum urmează:

a) cuvîntul BK;

b) cuvîntul DE;

c) indicativul propriu (repetat de trei ori cel mult).

În cazul schimburilor de mesaje foarte scurte, în special al celor din timpul concursurilor, se poate omite transmiterea preambulului, introduse direct în conţinutul mesajului.

**IV. Închiderea legăturii:**

La încheierea legăturii, fiecare dintre staţiile participante transmite în ordine corespunzătoare:

1) Indicativul staţiei corespondente;

2) Cuvîntul DE;

3) Indicativul staţiei proprii;

4) Cuvîntul SK legat (sfîrşit de legătură).

**B. TRAFICUL RADIOTELEFONIC:**

În cazul radiotelefoniei, procedurile de apel, de răspuns la apel, de desfăşurare a traficului şi de finalizare a legăturilor sunt în principiu identice cu cele în telegrafie, cu deosebirea că prescurtările DE, K, SK, BK, etc. se înlocuiesc cu cuvintele sau expresiile echivalente, iar literele care compun indicativele de apel se pot exprima prin cuvinte care încep cu litera respectivă, dar se recomandă utilizarea codului fonetic internaţional.